東郡懷古二首 王京兆
作者：李德裕
朝代：唐

paragraphs: 河水昔將決，衝波溢川潯。
崢嶸金堤下，噴薄風雷音。
投馬災未弭，爲魚歎方深。
惟公執珪璧，誓與身俱沈。
誠信不虛發，神明宜爾臨。
湍流自此回，咫尺焉能侵。
逮我守東郡，悽然懷所欽。
雖非識君面，自謂知君心。
意氣苟相合，神明無古今。
登城見遺廟，日夕空悲吟。